                                                    
[image: image1.png]



                                           PARLAMENTUL ROMÂNIEI

                                              CAMERA DEPUTAŢILOR
	         COMISIA JURIDICĂ, 
DE DISCIPLINĂ ŞI IMUNITĂŢI                           
	                           Bucureşti 30.05.2011      

                           Pl.x 258/2011                    

	
	


                                                              AVIZ
asupra propunerii legislative pentru modificarea şi completarea Legii nr.136/1995 privind asigurările şi reasigurările în România
        În conformitate cu prevederile art. 95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă pentru modificarea şi completarea Legii nr.136/1995 privind asigurările şi reasigurările în România, trimisă cu adresa nr. Pl.x 258 din 9 mai 2011 şi înregistrată cu nr. 31/413  din 11 mai 2011.
       Conform dispoziţiilor art.75 alin.(1) din Constituţia României, republicată şi ale art. 92 alin.(9) pct.1 din Regulamentul Camerei Deputaţilor, republicat, Camera Deputaţilor este Cameră decizională.
      Senatul a respins iniţiativa legislativă în şedinţa din 4 mai 2011.

      Iniţiativa legislativă are ca obiect de reglementare modificarea şi completarea Legii nr.136/1995 privind asigurările şi reasigurările în România, cu modificările şi completările ulterioare, în sensul scutirii asiguratului care a încheiat un contract de asigurare facultativ de la obligaţia încheierii unui contract de asigurare obligatoriu cu privire la acelaşi risc asigurat.
      Membrii comisiei au examinat propunerea legislativă supusă avizării, expunerea de motive, avizul favorabil al Consiliului Legislativ nr. 1601 din 22 decembrie 2010, punctul de vedere al Guvernului, transmis cu adresa nr. 141 din 21 ianuarie 2011, prin care nu susţine adoptarea şi punctul de vedere al Comisiei de Supraveghere a Asigurărilor, transmis cu adresa nr. 37173 din 11 ianuarie 2011, prin care, de asemenea, nu se susţine adoptarea acestei iniţiative legislative.
      În urma dezbaterilor, Comisia juridică, de disciplină şi imunităţi a hotărât, cu unanimitate de voturi, avizarea negativă a iniţiativei legislative întrucât măsurile legislative propuse încalcă mai multe directive comunitare în materia asigurărilor auto.
     În raport cu obiectul şi conţinutul reglementării, propunerea legislativă face parte din categoria legilor ordinare.      
          PREŞEDINTE,                                                                              SECRETAR,
                 Daniel BUDA                                                                      Gabriel ANDRONACHE
Consilier, Ciprian Bucur

